02012D0325 — DA — 01.07.2013 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE 2012/325/FUSP

af 25. juni 2012

om forlængelse af mandatet for Den Europæiske Unions særlige repræsentant for Sudan og Sydsudan







▼M1

Artikel 1

Den Europæiske Unions særlige repræsentant

Mandatet for Rosalind MARSDEN som EUSR for Sudan og Sydsudan forlænges herved indtil den 31. oktober 2013. EUSR's mandat kan dog afsluttes tidligere, hvis Rådet træffer afgørelse herom efter forslag af Unionens højtstående repræsentant for udenrigsanliggender og sikkerhedspolitik (HR).

▼B

Artikel 2

Politikmål

EUSR's mandat er baseret på Unionens politikmål for Sudan og Sydsudan, i samarbejde med deres regeringer, Den Afrikanske Union (»AU«) og De Forenede Nationer (»FN«) samt andre nationale, regionale og internationale interessenter med henblik på at nå frem til en fredelig sameksistens mellem Sudan og Sydsudan på grundlag af princippet om to levedygtige, fredelige og fremgangsrige stater. Unionens politikmål omfatter bl.a. at bidrage aktivt til en løsning af udestående spørgsmål i forbindelse med den samlede fredsaftale (CPA) og perioden efter CPA og bistå parterne med at gennemføre det aftalte, støtte bestræbelser på at stabilisere det ustabile grænseområde mellem nord og syd, fremme institutionsopbygning og befordre stabilitet, sikkerhed og udvikling i Sydsudan, fremme en politisk løsning på konflikten i Darfur, fremme bestræbelserne på at løse konflikten i staterne Sydkordofan og Blå Nil, fremme demokratisk regeringsførelse, ansvarliggørelse og respekt for menneskerettigheder, herunder samarbejde med Den Internationale Straffedomstol, øge engagementet i Østsudan og forbedre den humanitære adgang i hele Sudan og Sydsudan.

Derudover er EUSR's mandat baseret på Unionens politikmål om at bidrage til at begrænse og fjerne truslerne mod stabiliteten i Sydsudan og regionen som helhed fra Lord's Resistance Army (»LRA«).

Artikel 3

Mandat

For at nå politikmålene har EUSR mandat til at:

a) etablere kontakter med Sudans regering, Sydsudans regering, de sudanske og sydsudanske politiske partier, de væbnede bevægelser og oprørsbevægelser i Sudan og Sydsudan samt civilsamfundet og ikkestatslige organisationer med henblik på at forfølge Unionens politikmål

b) bevare et tæt samarbejde med FN, herunder FN's mission i Sydsudan (UNMISS), FN's midlertidige sikkerhedsstyrke i Abyei (UNISFA) og FN's særlige udsending, AU og især AU's højniveaupanel for Sudan, Den blandede AU/FN-operation i Darfur (UNAMID), Den Arabiske Liga (LAS), Den Mellemstatslige Organisation for Udvikling (IGAD) samt andre førende regionale og internationale aktører

c) repræsentere Unionen og fremme dets politikmål og holdninger i internationale og offentlige fora, når det anses for passende

d) medvirke til at befordre EU-politikkens sammenhæng og effektivitet over for Sudan og Sydsudan og samtidig fremme en konsekvent international tilgang til de to lande

e) bidrage til de internationale mæglingsbestræbelser, der ledes af AUHIP, for at fremme en aftale mellem Sudan og Sydsudan om udestående spørgsmål i forbindelse med perioden efter CPA og finde en inklusiv politisk løsning på den igangværende konflikt i staterne Sydkordofan og Blå Nil

f) støtte gennemførelsen af spørgsmål, der er vedtaget i forbindelse med CPA, og den eventuelle gennemførelse af aftaler vedrørende spørgsmål i forbindelse med perioden efter CPA

g) fremme institutionsopbygningen i Sydsudan

h) bidrage til de internationale bestræbelser på at fremme en samlet, inklusiv og varig fredsaftale for Darfur og at fremme gennemførelsen af Dohadokumentet i tæt samarbejde med FN, AU, Qatars regering og andre internationale interessenter, når det anses for passende

i) fremme respekt for menneskerettigheder ved at opretholde regelmæssige kontakter med de relevante myndigheder i Sudan og Sydsudan, anklageren ved Den Internationale Straffedomstol, højkommissæren for menneskerettigheder og menneskerettighedsobservatørerne, der er aktive i området

j) bidrage til gennemførelsen af Unionens menneskerettighedspolitik, herunder EU's retningslinjer om menneskerettigheder, navnlig EU's retningslinjer om børn i væbnede konflikter og om vold mod kvinder og piger og bekæmpelse af alle former for diskrimination mod dem, og Unionens politik vedrørende FN's Sikkerhedsråds resolution 1325 (2000) om kvinder, fred og sikkerhed, herunder ved at overvåge og rapportere om udviklingen samt at udarbejde henstillinger i den henseende

k) bidrage til gennemførelsen af en samlet EU-tilgang til Sudan og Sydsudan som vedtaget på Udenrigsrådets samling den 20. juni 2011

l) bidrage i tæt samarbejde med EU-Udenrigstjenesten til Unionens engagement med alle relevante interessenter for at støtte bestræbelserne på at begrænse og fjerne truslen fra LRA mod civile og stabiliteten i Sydsudan og regionen som helhed

m) følge op på og aflægge rapport om de sudanske og sydsudanske parters overholdelse af de relevante FN's Sikkerhedsråds resolutioner, især 1556 (2004), 1564 (2004), 1590 (2005), 1591 (2005), 1593 (2005), 1612 (2005), 1663 (2006), 1672 (2006), 1679 (2006), 1769 (2007), 1778 (2007), 1881 (2009), 1882 (2009), 1891 (2009), 1919 (2010), 1990 (2011), 1996 (2011), 2024 (2011) og 2046 (2012).

Artikel 4

Gennemførelse af mandatet

1. EUSR har ansvaret for gennemførelsen af mandatet og handler med reference til HR.

2. Den Udenrigs- og Sikkerhedspolitiske Komité (PSC) opretholder privilegerede forbindelser med EUSR og er EUSR's primære kontaktpunkt for forbindelserne med Rådet. PSC giver EUSR strategisk vejledning og politiske retningslinjer inden for rammerne af mandatet med forbehold af HR's beføjelser.

3. EUSR arbejder tæt sammen med EU-Udenrigstjenesten og dens relevante tjenestegrene.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2012 til den 30. juni 2013 udgør 1 900 000 EUR.

▼M1

Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2013 til den 31. oktober 2013 udgør 690 000 EUR.

▼B

2. Udgifterne forvaltes i overensstemmelse med de procedurer og regler, der gælder for Unionens almindelige budget.

3. Udgifterne forvaltes i henhold til en kontrakt mellem EUSR og Kommissionen. EUSR står til regnskab for alle udgifter over for Kommissionen.

Artikel 6

Sammensætning af medarbejderstaben

1. EUSR er inden for rammerne af mandatet og de finansielle midler, der stilles til rådighed i den forbindelse, ansvarlig for at sammensætte en medarbejderstab. Medarbejderstaben skal have den ekspertise i specifikke politiske og sikkerhedsmæssige spørgsmål, som mandatet kræver. EUSR underretter omgående Rådet og Kommissionen om medarbejderstabens sammensætning.

2. Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådant udstationeret personale afholdes af henholdsvis den pågældende medlemsstat, den pågældende EU-institution eller EU-Udenrigstjenesten. Eksperter, der udstationeres af medlemsstaterne ved EU-institutionerne eller EU-Udenrigstjenesten, kan også udstationeres ved EUSR. Internationale kontraktansatte skal være statsborgere i en medlemsstat.

3. Alt udstationeret personale forbliver under den udsendende medlemsstats, den udsendende EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.

Artikel 7

Privilegier og immuniteter for EUSR og dennes medarbejderstab

De privilegier, immuniteter og yderligere garantier, der er nødvendige for, at EUSR og dennes medarbejdere kan opfylde og afvikle EUSR's mission uhindret, aftales med værtslandet/-landene, alt efter hvad der er relevant. Medlemsstaterne og Kommissionen yder den fornødne støtte med henblik herpå.

Artikel 8

Sikkerheden i forbindelse med EU's klassificerede informationer

EUSR og medarbejderne i dennes stab overholder de sikkerhedsprincipper og minimumsstandarder, der er fastsat i Rådets afgørelse 2011/292/EU af 31. marts 2011 om reglerne for sikkerhedsbeskyttelse af EU's klassificerede informationer ( 1 ).

Artikel 9

Adgang til oplysninger og logistisk støtte

1. Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.

2. Alt efter tilfældet yder Unionens delegationer og/eller medlemsstaterne logistisk støtte i regionen.

Artikel 10

Sikkerhed

EUSR skal i overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af afsnit V i traktaten, i overensstemmelse med EUSR's mandat og på baggrund af sikkerhedssituationen i det geografiske ansvarsområde træffe alle med rimelighed gennemførlige forholdsregler med hensyn til sikkerheden for alt personale, der står under EUSR's direkte myndighed, navnlig ved at:

a) udarbejde en missionsspecifik sikkerhedsplan på grundlag af rådgivning fra EU-Udenrigstjenesten, der omfatter missionsspecifikke materielle, organisatoriske og proceduremæssige sikkerhedsforanstaltninger vedrørende styringen af sikre personalebevægelser til og inden for missionsområdet samt styringen af sikkerhedshændelser og herunder en beredskabsplan og en evakueringsplan for missionen

b) sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i missionsområdet

c) sikre, at alle medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til missionsområdet på grundlag af de risikoratings, som EU-Udenrigstjenesten har opstillet for missionsområdet

d) sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter om deres gennemførelse og om andre sikkerhedsspørgsmål som led i statusrapporten og rapporten om gennemførelse af mandatet til Rådet, HR og Kommissionen.

Artikel 11

Rapportering

1. EUSR aflægger regelmæssigt mundtlig og skriftlig rapport til HR og PSC. EUSR aflægger også efter behov rapport til Rådets arbejdsgrupper. Der udsendes regelmæssigt skriftlige rapporter gennem Coreu-nettet. EUSR kan efter henstilling fra HR eller PSC aflægge rapport til Rådet for Udenrigsanliggender.

2. EUSR aflægger regelmæssigt rapport til PSC om situationen i Darfur og om situationen i Sudan og Sydsudan.

Artikel 12

Koordinering

1. EUSR bidrager til, at Unionens aktion fremtræder som en helhed, er sammenhængende og effektiv og medvirker til at sikre, at alle Unionens instrumenter og medlemsstaternes aktioner sættes ind på en sammenhængende måde for at nå Unionens politikmål. EUSR's aktiviteter koordineres med Kommissionens aktiviteter samt med de aktiviteter, der udføres af andre EUSR’er, som er aktive i regionen. EUSR sørger for regelmæssig briefing af medlemsstaternes og Unionens missioner i regionen.

2. Under arbejdet på stedet holdes der tæt kontakt til cheferne for Unionens delegationer, herunder i Khartoum, Jupa, Addis Abeba og New York, og til medlemsstaternes missionschefer. De bestræber sig i videst mulige omfang på at bistå EUSR i gennemførelsen af mandatet. EUSR skal også holde forbindelse med andre internationale og regionale aktører på stedet.

3. EUSR rådgiver i tæt samråd med chefen for EU-delegationen i Juba chefen for missionen EUAVSEC-South Sudan om lokale politiske forhold. EUSR og den øverstbefalende for den civile operation konsulterer hinanden efter behov.

▼M1

Artikel 12a

Bistand i forbindelse med krav

EUSR og dennes medarbejderstab yder Kommissionen administrativ bistand og adgang til de relevante sagsakter i forbindelse med eventuelle krav, der hidrører fra dennes mandat samt fra mandaterne for de tidligere EUSR'er for Sudan, og bistår ved tilvejebringelsen af elementer til at behandle de pågældende krav.

▼B

Artikel 13

Revision

Gennemførelsen af denne afgørelse og dens sammenhæng med andre bidrag fra Unionen til regionen skal løbende tages op til revision. EUSR forelægger Rådet, HR og Kommissionen en statusrapport inden udgangen af december 2012 og en samlet rapport om gennemførelsen af mandatet ved mandatets afslutning.

Artikel 14

Ikrafttræden

Denne afgørelse træder i kraft på dagen for vedtagelsen.